Brüsszel, 2.3.2005

COM(2005) 73 végleges

A BIZOTTSÁG KÖZLEMÉNYE AZ EURÓPAI PARLAMENT ÉS A TANÁCS RÉSZÉRE

Éves politikai stratégia 2006-ra

TARTALOM

1. Bevezetés 3

2. Az Unió helyzete És a politikai prioritások 2006-ban 3

2.1. Prosperitás 5

2.2. Szolidaritás 6

2.3. Biztonság 8

2.4. Külpolitikai tevékenység 9

3. A 2006-ra szóló humán ERŐFORRÁSOK és pénzügyi források általános kerete 11

3.1. Humán erőforrások 11

3.1.1. A bővítéshez kapcsolódó állománynövelés 11

3.1.2. Hozzájárulás a központi alaphoz 12

3.1.3. A négy prioritáshoz rendelkezésre álló teljes humán erőforrás 12

3.1.4. Egyes szolgálatok sajátos helyzete 13

3.2. Pénzügyi források 13

3.2.1. A „Prosperitás” prioritás pénzügyi vonatkozásai 15

3.2.2. A „Szolidaritás” prioritás pénzügyi vonatkozásai 15

3.2.3. A „Biztonság” prioritás pénzügyi vonatkozásai 16

3.2.4. A három belső prioritás „Külpolitikai tevékenység” prioritásának pénzügyi vonatkozásai 16

1. BEVEZETÉS

Ez az éves politikai stratégia a Bizottság mára már hagyománnyá vált éves politikai ciklusának első szakaszaként megállapítja a 2006-ra vonatkozó politikai prioritásokat, meghatározza az azok megvalósításának elősegítésére hivatott kezdeményezéseket és elfogadja a költségvetési keretet annak érdekében, hogy a prioritások megkapják a szükséges forrásokat.

A 2006-os költségvetési és jogalkotási gyakorlat keretét és iránymutatásait meghatározó éves politikai stratégia elfogadását követően a ciklus következő szakaszában sor kerül az előzetes költségvetési tervezet előkészítésére és az intézményközi párbeszédre.

Ennek alapján készül el a munkaprogram, amelyet a Bizottságnak 2005 novemberében kell elfogadnia. Amint az már rendszeres gyakorlattá vált, a Bizottság munkaprogramjának egyes tételeit általános szabályként a hatások jelentőségével arányos hatásvizsgálat kíséri. A hatásvizsgálat alapján a Bizottság dönt arról, hogy az előirányzott kezdeményezések javaslathoz vezessenek-e.

Ennek megfelelően a teljes ciklus fogja képezni a Főigazgatóságok és a szervezeti egységek által végrehajtandó operatív programozás alapját, amely szervek a politikai prioritásokat beépítik a 2006-ra vonatkozó éves gazdálkodási tervükbe. A 2006-os éves tevékenységi jelentések számba veszik e gazdálkodási tervek végrehajtását, és összefoglaló közlemény formájában kerülnek az Európai Parlament, a Tanács és az Európai Számvevőszék elé.

2. AZ UNIÓ HELYZETE ÉS A POLITIKAI PRIORITÁSOK 2006-BAN

A 2006. év európai szinten kritikus jelentőséggel bír a január 26-án elfogadott ötéves stratégiai célkitűzések végrehajtása, valamint azok átfogó célja, az európai növekedés helyreállítása és a munkahelyteremtés tekintetében. A Bizottság ugyanezen a napon elfogadott munkaprogramját már e stratégiai célkitűzések szerint alakították ki, konkrét végrehajtásuk szempontjából azonban a 2006-os év lesz a legfontosabb. Csak néhányat megemlítve ezek közül: az idén várható értékelések és iránymutatások alapján előrehaladást kell tenni a lisszaboni stratégia, a fenntartható fejlődés stratégia és a 2006–2010-re vonatkozó szociális menetrend megvalósításában. A szabadság, a biztonság és a jog érvényesülése terén 2006 második felére máris tervbe vették a hágai programnak az Alkotmány hatálybalépéséhez kapcsolódó felülvizsgálatát. A külkapcsolatokat illetően a bővítési folyamat új szakaszába lép, a folyamatban lévő jószomszédi politika vívmányainak pedig fokozottan kell érvényesülniük.

A 2006-os év az előkészítés és a jövőbe tekintés éve lesz. A tagállamok ekkor lépnek az Alkotmány ratifikálási folyamatának kritikus szakaszába, és a Bizottságnak biztosítania kell, hogy az Alkotmányból eredő intézményi és politikai változások előkészítése a lehető legmegfelelőbb módon történjen. A Bizottság továbbra is támogatja a ratifikációs folyamatot és számos jogalkotási kezdeményezést készít elő az Alkotmány 2006. november 1-jei hatályba lépését követő mielőbbi végrehajtásának biztosítása érdekében. Az év kritikus jelentőségű lesz emellett a 2007–2013-ra szóló pénzügyi terv időszakára való felkészülés és a megfelelő programozás biztosítása szempontjából is, amennyiben megmarad az a szándék, hogy a pénzügyi eszközök új generációjának (akár a strukturális alapok, a vidékfejlesztés, a kutatás és fejlesztés, a versenyképesség és az innováció, a szabadság, a biztonság és a jog érvényesülése, akár a külkapcsolatok terén) 2007. január 1-jével teljes mértékben működésbe kell lépnie.

Nemzetközi szinten ismét a béke, a szegénység csökkentése, a biztonság és a stabilitás kérdése szerepel az első helyen a napirenden. Remélhetőleg a 2006-os év a nemzetközi színtéren is a konkrét előrehaladás éve lesz , ami megvalósulhat többek között az izraeli–palesztin konfliktus rendezése terén tett előrelépéssel a felek között újból megindult párbeszéd révén; a Dohai Fejlesztési Programterv végrehajtásával a decemberi hongkongi miniszteri konferenciát követően, az EU válságkezelő képességét fokozó cselekvési terv végrehajtásával, a tervbe vett nagyszabású helyreállítási munkálatok által (Irakban, a cunami utáni Délkelet-Ázsiában, Afganisztánban), illetve a millenniumi fejlesztési célok 2005-ös felülvizsgálata után a szegénység megszüntetésére vonatkozó konkrét intézkedések végrehajtása segítségével.

Ez az első olyan éves politikai stratégia, amelyet az új Bizottság fogadott el. A politikai ciklus az ötéves stratégiai célkitűzésekből merítve teljes mértékben be fogja tölteni szerepét, biztosítva a folyamatosságot az új Bizottság által a 2005-ös munkaprogramjával megkezdett munkával. Az éves politikai stratégiának körvonalaznia kell az ötéves stratégia 2006-ra vonatkozó teljesítését.

A 2006-ra vonatkozó éves politikai stratégia ezért egyértelműen tükrözni fogja az ötéves stratégiai célkitűzésekben előterjesztett Partnerség az európai megújulásért hátterében rejlő prioritásokat: Európa visszavezetését a prosperitás útjára; a szolidaritás iránti kötelezettségvállalásunk megszilárdítását; a polgárok biztonságának megerősítését és végül e prioritások határainkon túli érvényesítését és támogatását azáltal, hogy határozottabban hallatjuk a hangunkat a világban . A Bizottság 2006-ban továbbra is a legsürgetőbb prioritásra fog összpontosítani: Európa dinamikus és fenntartható fejlődésének helyreállítására, valamint polgárai számára több és jobb munkalehetőség biztosítására .

E politikai prioritásokon túlmenően e Bizottság számára 2006-ban is alapvető operatív cél marad a kibővített Európa helyes működésének biztosítása , a megkezdett tevékenységek folyamatossága és a szakpolitikák és szabályok teljes körű alkalmazása valamennyi tagállamban. Ehhez továbbra is figyelmet kell fordítani az európai jog hatékony végrehajtására és a kockázatkezelés továbbfejlesztésére a közösségi költségvetés végrehajtásához kapcsolódó területek mindegyikén. Mindez folyamatosságot jelent a politikák kidolgozásától kezdődően egészen azok megvalósításáig, amelyet korszerű, hatékony és tevékeny ügyvezetés támaszt alá. E tekintetben megjegyezendő, hogy az éves politikai stratégia 2006-os új kezdeményekre összpontosít. Ez indokolja, hogy a stratégia nem tükrözi a Bizottság 2006-ra tervezett tevékenységeinek összességét; különösen azon kulcsfontosságú folyamatban lévő tevékenységek vonatkozásában, amelyek keretében a Bizottság a Szerződések értelmében betöltött szerepének megfelelően bonyolítja a folyamatban lévő ügyeket.

A fenntartható fejlődés továbbra is valamennyi EU politika átfogó célkitűzését képezi. A politikák előkészítését és végrehajtását 2006-ban egy új kommunikációs stratégia kíséri. Mindez változást jelent a felülről lefelé való megközelítést alkalmazó kommunikációhoz képest, és a polgárok számára lényeges kérdésekre összpontosító, a nyilvánosságot a középpontba állító megközelítést eredményez. A kommunikáció jobb programozás és a bizottsági biztosok aktív részvétele által a politikai folyamat szerves részévé válik. A Bizottság képviseleteinek szerepe megerősítést kap. A nyilvánosság részvételét fokozó és a nyilvánosság európai térségének létrehozásához hozzájáruló horizontális kezdeményezések előmozdítására szintén sor kerül.

2.1. Prosperitás

A lisszaboni stratégia által kitűzött célok felé történt előrehaladás ez idáig erősen elmaradt a várakozásoktól. A Bizottság a lisszaboni stratégia félidős értékelésére készített iránymutatásaiban határozta meg a fő kihívásokat: Európa növekedése és termelőképessége elmarad főbb gazdasági partnereinek szintjétől, és a versenyképesség és az innováció javításának jelenlegi üteme közép-, illetve hosszú távon nem elegendő az európai polgárok életszínvonalának és szociális védelmi szintjének megőrzéséhez. Ez szükségessé teszi, hogy újfent elkötelezzük magunkat a három központi célkitűzésre épülő lisszaboni program mellett, amelynek fő céljai Európa vonzerejének növelése a befektetés és a munkavállalás szempontjából, a növekedés motorját képező tudás és innováció támogatása, valamint a fokozott, egyúttal jobb minőségre törekvő munkahelyteremtés. A lisszaboni stratégia végrehajtása az Unió és tagállamai között szintén radikális fejlesztésre szorul, hogy hatékonyabbá és értelmezhetőbbé váljon. Ezt az Európa előtt álló sürgető kérdést szintén kiemelt prioritásként fogják kezelni 2006-ban.

Különösen nagy hangsúlyt helyeznek majd a következőkre:

- az új hangsúlyokat kapott lisszaboni menetrend végrehajtása a gazdasági növekedés és a munkahelyteremtés fellendítése érdekében;

- a hatékony és eredményes makrogazdasági és költségvetési politikákat biztosító Stabilitási és Növekedési Paktum érvényesítése, valamint a gazdasági statisztikák megerősítése;

- cselekvési tervek kidolgozása és végrehajtása a módosított fenntartható fejlődés stratégia alá tartozó megfelelő belső és külső ágazati politikák keretében;

- az új szociális menetrendben „A teljes foglalkoztatás felé” címmel kitűzött cél megvalósítása;

- a belső piac működésének javítása a következők révén: a szolgáltatások, pénzügyi termékek és áruk piacán meglévő akadályok eltávolítása; az európai hálózatok összekapcsolódásának javítása; a vámeljárások, illetve a határokon átnyúló ügyletekre alkalmazott adószabályok egyszerűsítése és ésszerűsítése; valamint a szabályok bevezetésének és végrehajtásának felgyorsítása a kibővített Unióban, az állami támogatásokkal kapcsolatos és trösztellenes szabályokat is ideértve;

- megfelelő feltételek teremtése a beruházások fellendítéséhez a kutatás és fejlesztés, az innováció, a forráshatékonyság, a környezetbarát technológiák bevonása, valamint az új kommunikációs és információs technológiák alkalmazása terén;

- a mobilitás támogatása az oktatásban és a tanulásban, magasabb képzettségi szintek elérése, a fiatalok nyújtotta lehetőségek hatékony kiaknázása és az elöregedő munkaerő eredményesebb alkalmazása, a munkaerő nagyobb mobilitása és a bevándorlásban rejlő lehetőségek fokozott figyelembevétele, hogy Európa munkaereje képzettebb legyen és jobban alkalmazkodjon a változásokhoz.

Prosperitás: kulcsfontosságú kezdeményezések 2006-ra: A következő kulcsfontosságú kezdeményezéseket választották ki: A lisszaboni célok felé történt előrehaladásról szóló átfogó stratégiai jelentés összeállítása a 2006. tavaszi Európai Tanács számára, a 2005 végére várható nemzeti cselekvési programok és a tagállamok, a szociális partnerek, illetve az európai szervek szintjén tett kötelezettségvállalások alapján; Intézkedési javaslatok a biztosítótársaságok fizetőképességének erősítésére, a pénzügyi műveletek (utótőzsdei) elszámolásához és kiegyenlítéséhez való piaci hozzáférés javítása a cégek számára, valamint (az életbiztosításról szóló kivételével) a biztosítási irányelvek átdolgozása; A szerzői jogi jogszabályokkal kapcsolatos konzultáció nyomon követése; Intézkedési javaslatok a postai szolgáltatások belső piacának továbbfejlesztésére és a minőségük javítására; Kezdeményezési javaslatok a gépjárműipar ágazatában, a jogszabályi egyszerűsítést is beleértve; Kezdeményezések elindítása a védelmi beszerzések piacát illetően és a jogbiztonság fokozása céljából, elősegítve a közbeszerzési szabályok alkalmazását az állami és magánszféra közötti együttműködésekre (PPP-k); Az áruk belső piacának megerősítése a kölcsönös elismerés további hangsúlyozása és a hitelesítési eljárások felülvizsgálata révén; Az elektronikus kommunikációra vonatkozó szabályozási keret felülvizsgálata; A környezettechnológiák a környezettechnológiai cselekvési terv (ETAP) folytatólagos végrehajtása által történő előmozdítása; Az „i2010: európai információs társadalom a növekedés és a foglalkoztatás jegyében” kezdeményezés elindítása; A földgáz és az elektromos áram belső piacának véglegesítése; A „növekedés szolgálatában álló tudás” támogatására irányuló kezdeményezés elindítása, beleértve a 3 %-os K+F cselekvési terv gyorsított bevezetését, a kutatásban dolgozó emberi erőforrás ösztönzését, valamint a tudomány és a társadalom közötti kötelékek megszilárdítását; Átfogó politika megkezdése az adócsalás és -kijátszás leküzdésére; Az Európai Képesítési Keretrendszer (EQF) és a hozzá kapcsolódó Európai Szakképzési Kreditrendszer (ECVET) kidolgozása a szakmai oktatás és képzés számára, a szakmai képesítések EU-n belüli átláthatóságának és átvitelének megkönnyítése érdekében. A munkavállalókat célba vevő európai mobilitási év kezdeményezése; Az e-vám kezdeményezés üzemelési és informatikai vonatkozásainak kidolgozása a nemzetközi kereskedelemben részt vevő vállalatoknak nyújtott szolgálatok javítása érdekében; A „Sesame” ipari projekt elindítása a légi közlekedés ellenőrzésének korszerűsítése céljából, az egységes égbolt kezdeményezés keretén belül; Az „ERTMS” technológiai és ipari projekt elindítása, amelynek célja a vasúti ágazat interoperabilitásának biztosítása. |

- 2.2. Szolidaritás

Az európai növekedés és gazdasági dinamizmus fellendülésének lehetővé kell tennie a szolidaritás és az igazságos társadalom felé tett kötelezettségvállalás megerősítését és Európa kohéziójának és közös értékeinek megszilárdítását. A szolidaritás kifejezését 2006-ban a következők révén kívánják biztosítani:

- kohéziós politikák, mint alapvető jelentőségű eszközök a gazdasági konvergencia céljának a növekedés és a versenyképesség előmozdítása segítségével történő elérésére, valamint a 2007–2013-as időszakra vonatkozó stratégiai iránymutatások jóváhagyása;

- a környezet védelme és a természeti erőforrásokkal való helyes gazdálkodás, biztosítva a magasabb szintű, ugyanakkor környezetileg fenntartható gazdasági növekedést, többek között a közös agrárpolitika fokozottabb piaci irányultsága, illetve a 2006-ban tervezendő vidékfejlesztés révén elért intenzívebb versenyképesség által, valamint a tartós energiaellátás védelme;

- az alapvető jogok védelme és a megkülönböztetéssel szembeni harc, a nemek közötti egyenlőség, a kulturális sokszínűség, a fiatalok társadalomba és a munka világába történő teljes körű integrációja, valamint a mindenkire kiterjedő esélyegyenlőség ösztönzése;

- a migrációs kérdésekre vonatkozó átfogó megközelítés kidolgozása a hágai program alapján;

- az éghajlati változások leküzdése.

Szolidaritás: kulcsfontosságú kezdeményezések 2006-ra: A következő kulcsfontosságú kezdeményezéseket választották ki: A közös agrárpolitika ágazati reformjainak véghezvitele a bor-, gyümölcs- és zöldségpiacon; Az EU jövőbeni tengerészeti politikájáról szóló zöld könyv előterjesztése a fejlődőképes és fenntartható tengergazdálkodás elérése érdekében; Támogatási program létrehozása, amely segíti a KKV-ket az EU környezetvédelmi jogszabályainak betartásában; Annak biztosítása, hogy az alapvető jogok tiszteletben tartása és támogatása a Bizottság valamennyi javaslatában általános érvényre jusson, valamint az Európai Alapjogi Hivatal működésének 2007. januári megkezdését előkészítő munka fellendítése; Egy Európai Migrációs Megfigyelőközpont/Ügynökség létrehozásáról szóló jogszabályjavaslat elfogadása; Egy európai menedékjogi támogató hivatal létrehozásának előkészítése a 2005-ben bevezetett struktúrák alapján; Az európai igazságügyi térségen belül a polgári ügyekben családi vonatkozású problémákkal szembesülő polgárok életének megkönnyítése; A nemek közötti egyenlőség terén egy közleményre és egy stratégiára tett javaslat; Új közösségi stratégiára irányuló javaslat a munkahelyi egészség és biztonság tekintetében; A munkajog változásáról szóló zöld könyv elfogadása és nyomon követése; A határokon átnyúló kollektív tárgyalásokra vonatkozó európai opcionális keretrendszer kidolgozása; Az európai ifjúsági kezdeményezés teljes körű végrehajtása a következő fokozatok megvalósításával: a fiatalok felruházása a tudásalapú gazdaságban nélkülözhetetlen humántőkével és készségekkel, a fiatalokat érintő munkanélküliség visszaszorítása és munkaerő-piaci szerepvállalásuk megkönnyítése, az olyan létesítmények, mint például a gyermekgondozási létesítmények fejlesztése a családok támogatása végett, a szegénység elleni harc, valamint az egészséges életmód és az aktív polgárság előmozdítása; A nyelvtanulás és a nyelvi sokszínűség támogatása a nyelvi cselekvési terv alkalmazása révén, valamint az Európai Nyelvi Kompetenciamutató továbbfejlesztése; Az emberek közötti, illetve kommunikációs tevékenységek serkentése a kultúrák közötti párbeszéd ösztönzése révén, és a kulturális sokszínűség világszintű támogatása az UNESCO vonatkozó szabványosító eszközeinek figyelembevételével; Új, valamennyi intézkedést koherens keretbe foglaló egészségügyi stratégia kidolgozása az új fenyegetésekkel, például a fertőző betegségekkel szembeni védelem fokozása érdekében; A közegészségügyre és a kapcsolódó területekre vonatkozó adatokhoz és információkhoz egyedülálló páneurópai hozzáférési pontot biztosító európai közegészségügyi portál elindítása; Átfogó felülvizsgálat indítása és módosítási javaslatok a kibocsátás-kereskedelmi rendszerre vonatkozóan, valamint a nemzeti cselekvési tervek második fordulójának értékelése; Az éghajlatváltozás tekintetében vonatkozó jogalkotási és ettől eltérő intézkedések kidolgozásának elindítása, a kibocsátás-kereskedelmi rendszer átfogó felülvizsgálatának elindítása és a Nemzeti Kiosztási Terv második szakaszának értékelése; valamint a 6. környezetvédelmi cselekvési program félidős értékelésének befejezése. |

- 2.3. Biztonság

A terrorcselekmények, a szervezett bűnözés és a tiltott kereskedelmet folytató hálózatok nem szoríthatók nemzeti határok, illetve nemzeti jogi keretek közé. A közegészségügyi, környezetvédelmi, közlekedési vagy energiaellátási válsághelyzetek sem feltétlenül maradnak meg a nemzeti rendszereken belül. A biztonság egyre inkább közös ügyünkké vált, amely helyi, európai, sőt világszintű fellépéseket és megoldásokat követel. Az EU szerepe különösen a határokon átnyúló fenyegetések és a biztonságot veszélyeztető válsághelyzetek kezelésében válik egyre fontosabbá. A hágai program vonatkozó fejezetének végrehajtása fontos erőfeszítéseket fog majd egységbe, párhuzamosan biztosítva a polgárok emberi szabadságjogainak védelmét. Az európai fellépésnek ezen túlmenően előrelátónak és innovatívnak kell lennie az újabb és újabb fenyegetések jelentette kihívások kezelésében.

2006-ban különös hangsúlyt helyeznek a következőkre:

- előrehaladás az EU terrorizmus elleni harcról szóló cselekvési tervének végrehajtásában, kiemelt figyelmet fordítva a határokon átnyúló információcsere hatékonyságának növelésére, a terrorizmus finanszírozásának megszüntetésére és az áldozatoknak nyújtott támogatás javítására;

- az EU határain belüli legális utazás megkönnyítése a harmadik országok állampolgárai számára;

- az igazságügyi, rendőrségi és vámhatóságok közötti együttműködés javítása a jogi akadályok csökkentése és a koordináció megerősítése révén;

- a polgári és büntetőügyekben hozott bírósági határozatok kölcsönös elismerése és szabad forgalma az igazság határokon átnyúló érvényesítésének biztosítása érdekében;

- a környezetvédelmi, élelmiszerbiztonsági és egészségügyi kockázatokra és válsághelyzetekre vonatkozó korai figyelmeztetés és azonnali reagálás, továbbá az ilyen helyzetek megelőzése a megerősített információs és ellenőrzési hálózatok segítségével;

- a közlekedés biztonsága a légi és közúti közlekedésben, valamint a tengerészeti biztonság;

- az internethez kapcsolódó szolgáltatások és hálózatok fokozott biztonsága;

- az energiaellátás nagyobb biztonsága a fő termelő és tranzitországokkal való együttműködés megerősítése és a megújuló energiaforrások támogatása révén.

Biztonság: kulcsfontosságú kezdeményezések 2006-ra A következő kulcsfontosságú kezdeményezéseket választották ki: Javaslatok elfogadása a rendőrségi erők másik tagállam területén való működését akadályozó tényezőkről, valamint a külső határok bűnüldözési célú ellenőrzését szolgáló adatbázisok használatáról; A bűnügyi nyilvántartásokból kivont információk számítógépes csererendszerének bevezetése; A szervezett bűnözés és a terrorizmus elleni harcban az állami és magánszektor között létrejövő partnerségekről (PPP) szóló uniós cselekvési terv kidolgozása és végrehajtása; A biztonsági kutatás finanszírozásának fokozása a polgári, biztonsági és védelmi kontinuum egészében meglévő adottságok koordinációjának javításával; Az EU védelmi lehetőségeinek fokozása az alpiacok jelenlegi megosztottságának leküzdésével és az együttműködő képesség fejlesztésével; Új cselekvési terv indítása a hálózati és információs biztonság érdekében, beleértve a számítógépes bűnözést, a személyazonosság kérdését és a magánélet tiszteletben tartását; A biztonsági ellenőrzések fejlesztése a kikötőkben és repülőtereken; A közegészségügyi felkészültségre, az egész világot érintő influenzák kezelésére, valamint a terrorizmus jelentette egészségügyi veszélyekre vonatkozó közlemény és stratégia előterjesztése; A globális környezetvédelmi és biztonsági megfigyelés (GMES) alapszolgáltatásainak elindítása; Az energiahatékonyságról szóló cselekvési terv létrehozása; Közösségi kockázatkezelési rendszer kidolgozása a külső határok biztonsága érdekében; Új kezdeményezések kidolgozása és a nukleáris hulladék biztonságos tárolásának további fejlesztése, valamint a nukleáris védelmi politikák megerősítése; Új intézkedéscsomagokra tett javaslat a tengerészeti biztonság fokozása érdekében. |

- 2.4. Külpolitikai tevékenység

Európa az előbbiekben tárgyalt prioritások egyikét sem képes egyedül megvalósítani – légüres térben nagyobb európai jólét sem érhető el. A harmadik országok jóléte az EU prosperitását is építi, és ez fordítva is igaz. Európa szolidaritási erőfeszítései nyilvánvalóan nem korlátozhatók a határai által közrefogott területre. Népeinek biztonságát sem irányozhatja elő a harmadik országokkal való együttműködés nélkül. A külkapcsolatok segítségével valójában saját prioritásainkat és értékeinket támogatjuk és védelmezzük a határainkon kívül. Ahhoz, hogy ezt a tevékenységét hatékonyan végezhesse, az Uniónak támaszkodnia kell állampolgárai bizalmára és gazdaságának egészséges működésére, és egységes, koherens álláspontot kell képviselnie. Ebben a tekintetben a 2006. év kulcsfontosságú lesz a külügyminiszter/a Bizottság alelnöke érkezésének előkészítése és az Európai Külpolitikai Szolgálat létrehozása szempontjából is, amíg sor kerül az Alkotmány ratifikációjára.

A Bizottság külpolitikai fellépései 2006-ban a következő célkitűzések elérésére irányulnak:

- Bulgária és Románia csatlakozásának előkészítése, valamint a további bővítésekről szóló tárgyalások folytatása, konkrétan a folyamat megkezdése Törökország vonatkozásában;

- az európai szomszédsági politika, valamint az Oroszországgal közös négy zóna útiterve hatékony végrehajtásának biztosítása;

- nemzetközi kereskedelmi tárgyalások folytatása valamennyi szinten: a Kereskedelmi Világszervezetben, valamint a kulcsfontosságú kétoldalú és regionális partnerekkel.

- a közel-keleti békefolyamatban való konstruktív részvétel biztosítása a kvartett struktúra révén, az érintett felekkel szoros együttműködésben;

- a regionális stabilitás további támogatása, valamint a helyreállítás és a politikai átmenet folytatása Irakban;

- a cunami katasztrófa utáni újjáépítés és helyreállítás folytatása;

- a transzatlanti párbeszéd fellendítése és koherens, hatékony kapcsolatok kialakítása a kulcsfontosságú partnerekkel, konkrétan a szorosabb biztonsági együttműködés és szabályozási konvergencia révén;

- Európa energiaimporttól való növekvő függősége következtében a párbeszéd fellendítése a legjelentősebb energia-szolgáltatókkal;

- a fenntartható fejlődés és a szegénység csökkentésének támogatására irányuló új fejlesztési politika végrehajtása a 2005-ben javasolt keretrendszer és a millenniumi fejlesztési célok felülvizsgálata alapján, beleértve Afrika helyzetének sajátos kezelését;

- az emberi jogok iránti határozott elkötelezettségünk megerősítése;

- a stabilitási és biztonsági kérdések eredetüknél történő kezelésével egyidejűleg a válságok és globális biztonsági kihívások kezelésére meglévő európai kapacitás növelése az európai biztonsági stratégia és az Unió öt pontból álló, gyors reakcióképességhez kapcsolódó cselekvési terve végrehajtásának folytatásával.

Külpolitikai tevékenység: kulcsfontosságú kezdeményezések 2006-ra A következő kulcsfontosságú kezdeményezéseket választották ki: A prosperitáshoz kapcsolódó külpolitikai tevékenység Megfelelő monitoring biztosítása Bulgária és Románia csatlakozását megelőzően; A Horvátországgal és Törökországgal – illetve a tagsági kérelméről születő vélemény után esetlegesen a Macedónia volt Jugoszláv Köztársasággal – folytatandó tárgyalások nyomon követése és azokról jelentések készítése; Potenciálisan nyitott tárgyalások egy stabilizációs és társulási megállapodásról Bosznia-Hercegovinával, illetve Szerbiával és Montenegróval; Az EU iparának piaci hozzáférését támogató, a versenyképességről és kereskedelempolitikáról szóló kommunikációs és cselekvési terv javaslat; Tárgyalás harmadik országokkal való légi szolgáltatási megállapodásokról a Bíróság 2002. november 5-i ítéleteinek és a Tanács 2003. június 5-i megbízásának folyományaként; Jelentős előrehaladás elérése a gazdasági partnerségi megállapodásról 6 AKCS-régióval folyó tárgyalásokon, hogy a 2008-as hatálybalépés lehetővé váljon; A szolidaritáshoz kapcsolódó külpolitikai tevékenység Az emberi jogok és demokratikus folyamatok támogatásáról szóló új politikai iránymutatások összeállítása a négy új pénzügyi instrumentum (2007–2013) keretén belül; Hozzájárulás a fejlődésről szóló nyomon követési kulcsfontosságú kezdeményezésekhez, főként a finanszírozás, a koherencia, Afrika és a nemzetközi közjó tekintetében, az idei G8 csúcs és a millenniumi fejlesztési célokkal foglalkozó magas szintű plenáris ülés eredményeként; A Bizottság humanitárius katasztrófákkal szembeni reakcióképességének, illetve katasztrófa-megelőzési és felkészülési stratégiájának megerősítése, az AIDS/HIV, malária és tuberkulózis tekintetében a világegészségügyi alaphoz való EU-hozzájárulás kezelése. Előrehaladás elérése az éghajlatváltozásról (az éghajlatváltozásról szóló keretegyezmény keretében) és a biológiai sokféleségről (a biológiai sokféleségről szóló egyezmény és a veszélyeztetett fajok kereskedelméről szóló egyezmény (CITES)) folyó tárgyalásokon. A biztonsághoz kapcsolódó külpolitikai tevékenység Tárgyalások a fő iparosodott partnerekkel a biztonsági igényekre reagáló megállapodásokról, valamint a kereskedelem és az utazás megkönnyítéséről; A kábítószerekkel kapcsolatos kérdések középpontba helyezése a harmadik országokkal való megállapodásokban a kábítószerügyi politikákban elérendő nemzetközi együttműködés támogatása céljából; Az Unió iraki helyreállítási folyamathoz való hozzájárulásának biztosítása; Az AKCS-partnerekkel folytatott politikai párbeszéd kiterjesztése a biztonság témakörére; Két új közleményjavaslat a tömegpusztító fegyverekről (WMD) és a kézi lőfegyverekről és könnyű fegyverekről, valamint háborús robbanóanyag-maradványokról (SALW, ERW). |

- 3. A 2006-RA SZÓLÓ HUMÁN ERŐFORRÁSOK ÉS PÉNZÜGYI FORRÁSOK ÁLTALÁNOS KERETE

3.1. Humán erőforrások

3.1.1. A bővítéshez kapcsolódó állománynövelés

A költségvetési hatóság a Bizottság értékelése[1] alapján jóváhagyta további 3 900 főnyi személyzet[2] felvételét a 2004–2008 közötti időszakban, ezáltal lehetővé téve a Bizottság számára, hogy munkáját kiterjeszthesse az új tagállamokra és intézményi felelősségeinek eleget tehessen. A 2004-ben és 2005-ben 1 280, illetve 700 pozícióra vonatkozó kérések után 2006-ban ismét 700 pozíciónak megfelelő nettó növelést terjesztettek elő. Akárcsak 2003-ban a korábbi bővítéshez, a Bizottság ezúttal is 100 fő külső személyzetet kér a jövőbeni bolgár és román csatlakozással járó pozíciónövekedés előrehozott részeként. 2006-ra ez a személyzeti bővítés képezi a közösségi programok irányításának és felügyeletének továbbviteléhez, valamint a közösségi vívmányoknak a kibővített Unióban való végrehajtásához elengedhetetlenül szükséges alapot. A Bizottság az új erőforrásokat feladatainak a bővítést követő növekedésére és négy politikai prioritásának a kibővített Unió vonatkozásában történő végrehajtására fogja fordítani.

3.1.2. Hozzájárulás a központi alaphoz

A Bizottságnak a fent említett új pozíciókon túl további erőforrásokat kell mozgósítania a bővítéstől független kiemelt kezdeményezések végrehajtására. Ennek megoldására a szervezeti egységeken belüli és az egységek közötti átcsoportosítást javasolja. A korábbi évekhez hasonlóan egy központi, általában a személyzet egészéből létrejövő újraelosztási alap létrehozását javasolja. Az új Bizottság megalakulásával a szervezeti egységek már eddig is nagymértékben hozzájárultak a különféle nagyszabású belső átcsoportosítási gyakorlatokhoz, ennek megfelelően a 2006-os hozzájárulás a négy prioritást szolgáló központi alaphoz az operatív személyzet 1%-ára fog korlátozódni. Az új erőforrások iránti kérelmek indoklásában továbbra is alapvető elem marad a negatív prioritások, illetve más olyan módszerek azonosítása, amelyekkel a személyzet átcsoportosítható a prioritásokhoz kapcsolódó feladatok elvégzésére. A tevékenységek kirendeléséből (az EAC és a SANCO végrehajtási ügynökségek létrehozásából) származó megtakarításokat szintén a prioritásokhoz csoportosítják át.

3.1.3. A négy prioritáshoz rendelkezésre álló teljes humán erőforrás

Az alábbi táblázat az új kezdeményezések elindításához, illetve a folyamatban lévő tevékenységek megerősítéséhez várhatóan szükséges humán erőforrásokról ad összefoglalást, prioritások és források szerinti felosztásban.

Az éves politikai stratégia prioritásai 2006-ben | A bővítéshez kapcsolódó új források | Szervezeti egységek közötti átcsoportosítás | Szervezeti egységeken belüli átcsoportosítás | A prioritásokra rendelkezésre álló összes forrás |

1. Prosperitás | 183 | 72 | 95 | 350 |

2. Szolidaritás | 53 | 16 | 22 | 91 |

3. Biztonság | 34 | 12 | 20 | 66 |

4. Külpolitikai tevékenység | 25 | 52 | 49 | 126 |

A meglévő tevékenységek kiterjesztése a kibővített Unióra (beleértve az előcsatlakozási tevékenységek kifutását) | 505 | 102 | 147 | 754 |

ÖSSZESEN | 800 | 254 | 333 | 1 387 |

A bővítéssel összefüggő erőforrások új, politikai területenkénti elosztását – az intézményi pozíciók és a külső személyzet megoszlását is ideértve – a 2006-os előzetes költségvetési tervezet előkészítése során fogják véglegesíteni.

3.1.4. Egyes szolgálatok sajátos helyzete

A Bizottságon belül a külkapcsolatok területe a szolgálatok egyedi „családját” alkotja, amelynek esetében az egyes politikai döntésekhez, szervezeti választásokhoz és az erőforrások elosztásához sajátos, átfogó koherenciára van szükség. A jelenlegi Bizottság összeállításakor végrehajtott jelentős reformokat és kiigazításokat – konkrétan a Nyugat-Balkánért való felelősség áthelyezését a Bővítési Főigazgatóság hatáskörébe – követően mára kialakult a külügyi „család” új szervezeti struktúrája. Azonban a teljesítéshez immár igen közel járó, általánosságban sikeresként értékelt decentralizációs folyamat magában foglalta az EK-segélyek és támogatások kezelésével kapcsolatos felelősségek széles körének átadását is, a Bizottság harmadik országokban működő delegációi részére. Ezért az a megfontolás merült fel, hogy a EuropeAid Co-operation Office (Európai Támogatások Együttműködési Hivatala – AIDCO) jövőbeni szervezete további racionalizációt tegyen lehetővé, hogy ezáltal erőforrások szabaduljanak fel a külügyi szolgálatok „családjának” többi tagján belüli újraelosztáshoz, a célból, hogy egyéb kiemelt kezdeményezéseket támogassanak. Az AIDCO személyzetének létszámtervéhez kapcsolódó javasolt létszámcsökkentés lezárja azt az átcsoportosítási folyamatot, amely a pénzügyi irányítást a székhelyektől a delegációkhoz való dekoncentrációt követi.

A Bizottság aktívan mérlegeli, hogy miképp kezelhetők a leghatékonyabban azon jelenlegi előírás pénzügyi vonatkozásai, miszerint belső ellenőrének a közösségi ügynökségek belső ellenőri pozícióját is be kell töltenie, tekintve, hogy a jelenlegi erőforrások nem teljesen megfelelőek.

3.2. Pénzügyi források

Az ÉPS-ről szóló tárgyalások eredményeképpen néhány új kezdeményezést javasoltak, a meglévők némelyike pedig az erőforrások kiigazítását igényelheti. Ez különösen fontos a 3. és 4. címsor esetében, mivel a kiigazítások nemcsak a pénzügyi terv plafonértékei alatt rendelkezésre álló különbözeteket érintik, hanem a pénzügyi programozást is. Ezeket a változásokat az alábbi táblázatban foglaltuk össze.

A PT 3. és 4. címsorára vonatkozó, a 2006-os ÉPS-ről szóló határozatból következő keret |

(IDEIGLENES SZÁMADATOK) |

(millió EUR, aktuális árakon) |

Kötelezettségvállalási előirányzatok | 2005-ös költségvetés | 2006 |

Pénzügyi prog. | Δ ÉPS | 2006-os ÉPS |

3. BELSŐ POLITIKÁK |

PT plafon | 9 012,0 | 9 385,0 | 9 385,0 |

3. címsor összesen | 9 052,0 | 9 244,9 | 27,2 | 9 272,1 |

Különbözet | -40,0 | 140,1 | -27,2 | 112,9 |

4. KÜLPOLITIKAI FELLÉPÉSEK |

PT plafon | 5 119,0 | 5 269,0 | 5 269,0 |

4. címsor összesen | 5 219,0 | 5 048,7 | 342,5(a) | 5 391,2 |

Különbözet | -100,0 | 220,3(c) | -342,5 | -122,2(b) |

(a) Ez az összeg a meglévő pénzügyi programozás valamennyi módosítását tükrözi. Az alábbi táblázat a négy prioritásra vonatkozik. (b) A 4. címsor alatti különbözet -162,2 millió euróra csökkenthető, ha a cukorpiaci reformot is figyelembe vesszük (40 millió EUR). (c) A novembertől kezdődő pénzügyi programozásban a különbözet 193,3 millió EUR volt. A különbséget (27 millió EUR) Kelet-Timornak az EFA hatáskörébe utalása következtében, valamint a szegénységgel összefüggő betegségekre és a decentralizált együttműködésre az együttdöntési eljárással megítélt összegek tiszteletben tartásával elért csökkentések indokolják. |

Figyelembe véve a 2006-os ÉPS által javasolt új kezdeményezésekből eredő további előirányzatokat, a 3. „Belső politikák” címsor alá rendelt kiadások felett 112,9 millió EUR különbözet marad a plafonösszeghez képest.

A 4. „Külpolitikai tevékenységek” címsort illetően jelentős lehívások lesznek a 2006-os költségvetéshez rendelkezésre álló különbözetből és azt meghaladóan is. Ezek közül az első az Iraknak nyújtott támogatás, amely a 2005-ös költségvetésben 200 millió eurót tesz ki. A 2004. június 9-i közleményre való hivatkozással 2006-ban a szárazföldi szállítási kapacitások további értékelése függvényében várhatóan ezzel megegyező összegre lesz szükség. Másrészt a 4. címsor alatt kell finanszírozni emellett az Indiai-óceánban történt földrengés és az ezt követő szökőár sújtotta régióknak ígért újjáépítési támogatást. A Bizottság erre a célra 350 millió EUR teljes összeget hirdetett meg, 2 éves időszakra, amelynek a második fele a 2006-os költségvetést terheli. A harmadik lehetséges lehívást a forrásokból a cukorpiaci reform által érintett AKCS-országok szerkezetváltási támogatására fordítanák, amely a jelenlegi becslések szerint 40 millió EUR összeget tesz ki. Egyértelmű tehát, hogy a 4. címsor plafonösszegén belül e további kiadásoknak csak egy része finanszírozható az Unió jelenlegi politikai álláspontjának és politikai prioritásainak érintetlenül hagyásával. A Bizottság ezért a rugalmassági eszközök alkalmazását fogja javasolni a fennmaradó igények fedezésének biztosítására.

A kiválasztott kezdeményezések pénzügyi jellegű vonatkozásait a következő táblázat foglalja össze, a részleteket pedig az azt követő szakaszok világítják meg. A négy prioritáshoz hozzájáruló egyes politikai területeknél megadott számadatok a meglévő pénzügyi programozáshoz viszonyított változásokra vonatkoznak, ennek megfelelően a megállapított célkitűzések teljesítéséhez szükségesnek ítélt további pénzügyi forrásokat tükrözik.

A pénzügyi források változásai a pénzügyi programozással összehasonlítva |

Kötelezettségvállalási előirányzatok (millió EUR) – a PT 3. és 4. címsora | A pénzügyi források indikatív változásai 2006-ban |

Politikai terület | Prosperitás | Szolidaritás | Biztonság | Külső |

Foglalkoztatás és szociális ügyek | 8,0 |

Egészségügy és fogyasztóvédelem | 3,0 |

A szabadságon, a biztonságon és a jog érvényesülésén alapuló térség | 0,6 | 14,0 |

Külkapcsolatok | 357,6 |

ÖSSZESEN | 8,0 | 0,6 | 17,0 | 357,6 |

3.2.1. A „Prosperitás” prioritás pénzügyi vonatkozásai

A 2006-os programozáson belül számos politika járul hozzá jelentősen a „Prosperitáshoz”, nevezetesen a kutatás részéről a hatodik keretprogram (5 285 millió EUR), az oktatás és kultúra részéről az ifjúsági és képzési programok (755 millió EUR), valamint a transzeurópai hálózatok (720 millió EUR).

Ami a meglévő programozás változásait illeti, a 2006-os év a munkavállalók mobilitásának európai éve lesz, ezért e kezdeményezés elősegítésére a foglalkoztatás és szociális ügyek politikai területére vonatkozó meglévő pénzügyi programozást 5 millió euróval megnövelik. További 2 millió euróval bővítik a szociális párbeszéddel kapcsolatos intézkedésre fordítható összeget, amelyből 1 millió EUR az új és a régi tagállamok szervezetei közötti csereprogramok és technikai segítségnyújtás támogatásához, illetve a szociális partnerek által a Bizottság 2004. augusztus 12-i közleményének megfelelően a szociális párbeszédről aláírt megállapodások végrehajtásához járul hozzá. A másik 1 millió eurót a gazdasági vállalkozások szociális felelősségéről szóló, a tudatosság fokozását célzó kampányra használják fel. A munkafolyamatok tanulmányozására és a munkakörülmények területén végzett más tevékenységekre – a munkahelyi egészséget és biztonságot is ideértve – fordítható összeg egyaránt 0,5 millió euróval nő. Erre a kibővített Unióban jelentkező értékelési feladatok és a következő bővítés előkészítése érdekében van szükség. Ezen túlmenően 1,6 millió EUR szükséges a REACH Ügynökség tevékenységének várhatóan 2007 elején esedékes kezdésének előkészítéséhez, valamint 2,5 millió EUR az Európai Gyógyszer Ügynökség (EMA) számára a nemrégiben elfogadott gyógyszerészeti jogszabályok végrehajtásához.

3.2.2. A „Szolidaritás” prioritás pénzügyi vonatkozásai

A „Szolidaritás” prioritás finanszírozásából a legjelentősebb részt a strukturális alapok vállalják, vannak azonban olyan részek is, amelyek a pénzügyi terv 3. címsora alá tartoznak. A szabadságon, a biztonságon és a jog érvényesülésén alapuló térségen belül, valamint az új kábítószerekről és szintetikus kábítószerekről készülő tanácsi határozattal összefüggésben a KKEM költségvetését további 0,1 millió euróval bővítik, hogy lehetővé tegyék új tevékenységeinek elvégzését, beleértve a legális kábítószerekkel (gyógyszerekkel) való visszaélés nyomon követését és az új kábítószerekre és szintetikus kábítószerekre vonatkozó információcserét és kockázatértékelést. A szabadság, a biztonság és a jog érvényesülése területén a pénzügyi programozást ezenkívül további 0,5 millió euróval növelik az EURODAC és a DubliNET tevékenységei fejlesztésének támogatása céljából. Ez magában foglalja a kibővített hálózat zavartalan működését biztosító konszolidációt és értékelést, valamint az elavult infrastruktúra cseréjét. A környezetvédelem politikai területén belül a politika fejlesztésétől 1,5 millió eurót átcsoportosítanak a politika végrehajtására. Ez tükrözi a végrehajtásra eső hangsúly növekedését, különösen a természetvédelem, a biológiai sokféleség, az életminőség és a fenntartható termelés, illetve az erőforrások fogyasztása és hasznosítása területén, valamint a végrehajtás fontosságát az előcsatlakozási szakaszban Bulgária és Románia esetében.

3.2.3. A „Biztonság” prioritás pénzügyi vonatkozásai

E prioritás kulcsfontosságú politikai területei a szabadság, biztonság és a jog érvényesülése, az egészség- és fogyasztóvédelem, valamint a közlekedés és energia. A szabadság, biztonság és a jog érvényesülése területén belül 2006-ban 10 millió eurót különítenek el a VIS továbbfejlesztésére, hogy a biometrikus adatokat is magában foglalja. Az ARGUS (biztonságos általános sürgősségi riasztórendszer) irányítására a Bizottságon belül egy szükséghelyzetben igénybe vehető válságközpontot kell létrehozni. A további pénzügyi igények összesen 1 millió eurót tesznek ki, amelyből 0,6 millió EUR a létesítmények védelmét és az elektronikus árnyékolást fedezi, 0,4 millió EUR pedig az informatikai hátteret. Ahhoz, hogy a polgári és büntetőügyekben létrejöhessen a jog érvényesülésén alapuló valódi európai térség, további 1 millió eurót biztosítanak az ítéletekről szóló információcserét szolgáló számítógépes rendszer első szakaszának bevezetésére. Az Eurojust szintén további 2 millió EUR összegű növelésben részesül infrastruktúrája kialakításának befejezéséhez, az IKT rendszereit is beleértve. Az egészség- és fogyasztóvédelem területén a pénzügyi programozást 1 millió euróval növelik az Európai Betegségmegelőzési és Ellenőrzési Központ (ECDC) javára, az ügynökség székhelyéül Brüsszel vagy Luxembourg helyett Stockholmot választó döntés következtében. Ugyanezen a politikai területen maradva, 2 millió eurót juttatnak a közegészségügyi felkészültséget és reakciót célzó előkészítő intézkedésre, tükrözve az igényt egy vészhelyzetekre felkészülő rendszer vagy koordinációs mechanizmus megteremtése iránt, amely egy nagyarányú egészségügyi válsághelyzet esetében képes erőforrásokat mozgósítani.

3.2.4. A három belső prioritás „Külpolitikai tevékenység” prioritásának pénzügyi vonatkozásai

A 2006-os költségvetés a külkapcsolatok területén bizonyosan tartalmazni fog további támogatásokat Irak számára, amelyek megegyeznek a 2005. évi összeggel (200 millió EUR).

A cunamival sújtott ázsiai régiók helyreállítási támogatása tekintetében a Bizottság megerősítette szándékát, miszerint 2005 és 2006 során összesen 350 millió EUR helyreállítási támogatást kíván nyújtani. A Világbank és az Ázsiai Fejlesztési Bank által készített értékelő jelentések alapján úgy határoztak, hogy 150 millió eurót 2006-ra vonatkozó új kötelezettségvállalásként jegyeznek be.

A Bizottság a fejlődés területén elkötelezte magát az AKCS-országok támogatása mellett, amelyek exporttevékenységét az új közös cukorpiaci rendtartás hatálybalépése hátrányosan érintheti. A támogatás összege az első évben a jelenlegi becslések szerint eléri a 40 millió eurót. A költségvetés és a jogi alap megválasztásáról időben kell határozni a támogatás 2006-os kiaknázásához. A finanszírozás költségvetésre vonatkozó részének a rugalmassági eszközből kell származnia.

Mivel ezen intézkedések összességében túllépnek a 4. címsor alatti különbözet keretein (összesen –162,2 millió euróval, ha a cukorpiaci reformra szánt legfeljebb 40 millió EUR összeget is figyelembe vesszük), az összeg egy része esetében a rugalmassági eszközhöz kell folyamodni. A rugalmassági eszköz igénybevételéhez az előzetes költségvetési tervezet elkészítése során meg kell vizsgálni a potenciális hasznosítást. A cunami utáni segély esetében lehetőséget kell keresni az Ázsiára vonatkozó kereten belüli átütemezésre. A TACIS pénzügyi keretének 5,6 millió euróval történő csökkentését követően a súlyos végrehajtási késedelemmel és/vagy nehézségekkel szembesülő programokat fel lehet kérni az átcsoportosításhoz való hozzájárulásra.

Az ehhez a prioritáshoz kapcsolódó további változások a következők:

- További 6 millió EUR jut a kábítószer elleni harcban létrejövő észak-déli együttműködést támogató programra. E kezdeményezés megerősítését a vonatkozó földrajzi keretekből való átcsoportosításokkal finanszírozzák.

- A KKBP számára a pénzügyi programozást (55 millió EUR) további 7,6 millió euróval bővítik, így ezen intézkedés költségvetése nem marad el a 2004. és 2005. évitől.

- A Bizottság végezetül kinyilvánítja arra vonatkozó szándékát, hogy az együttdöntéssel meghatározott pénzügyi referenciaösszegeket szigorúan betartsa, akkor is, ha ez 2006-ban a 2005. évhez viszonyítva csökkentést jelent.

[1] 2002. június 5-i közlemény, COM(2002) 311.

[2] Ez a működési költségvetés terhére 3 400 tisztviselőnek, továbbá 560 fő külső személyzetnek és 150 kutatói pozíciónak megfelelő növekedést jelent. Rendelkezés született másrészről az előcsatlakozási programokból finanszírozott külső személyzet 210 főnek megfelelő leépítéséről.